Det var en glad Ib Poulsen, der onsdag aften kunne tage hjem fra Brønderslevkredsens opstillingsmøde i Brovst. Efter et kampvalg mellem ham og Flemming Rasmussen fra Ålbæk, løb han med sejren og er dermed kredsens folketingskandidat ved næste valg. - Det gik rigtig godt. Det er rart at have en platform nu, efter Hjørringkredsen blev optaget, siger Ib Poulsen, der tidligere har stillet op i Hjørringkredsen. Brønderslevkredsen bestå r af to partiforeninger, hvoraf den ene ikke så Ib Poulsen valgt som folketingskandidat. - Jeg har været spændt op til det, fordi der har været den her tumult, men jeg synes, at de, der var mødt op, tog imod mit budskab, lyder det fra Ib Poulsen. Selvom den ene partiforening ikke så Ib Poulsen som deres kommende kandidat, så står han nu klar til at samarbejde med dem. - Jeg tænker, at nu skal vi stå sammen, og der er en udstrakt hånd fra min side af. Vi skal stå sammen og vise udadtil, at vi er gode folk, og at vi kan samarbejde. Så opnår vi mest, siger Ib Poulsen.

Referat:
Folketingsmedlem Ib Poulsen fra DF blev onsdag aften valgt som folketingskandidat for Brønderslevkredsen.